Acsni tunculh talacchivinilh ju xalackꞌajin palijni chai ju papanin chai ju na ixtalhatalanininta ju ixlhamapꞌaksinꞌan ju istꞌaꞌisraelitanin chai ju aliꞌin ixꞌucxtinin ju israelitanin.
Chai talhiꞌalh ju Jesús tachꞌin.
Taquimakꞌaxtaknilh ju ixgobernadorꞌan ju romanonin.
Yuchi ju Pilato ixjuncan.
Chai ju Pilato sacmilh ju Jesús.
Junich:
―Ja vasalh uxintꞌi ju xaꞌucxtinꞌat ju israelitanin.
Chai ju Jesús akꞌalhtayanalh.
Junich:
―Chunch tachi ju naꞌun.
Pus ju xalackꞌajin palijni na lhu talakꞌalhin tamucꞌanilh ju Jesús para ju Jesús jantu tuꞌuꞌ akꞌalhtayanalh.
Chai ju Pilato aktam sacmichokopa ju Jesús.
Junich:
―Ja jantu tuꞌuꞌ akꞌalhtꞌayananaꞌ.
Na lhu talakꞌalhin tamucꞌaniyan.
Para ju Jesús jantu tavanan akꞌalhtayanalh tuꞌuꞌ.
Chai ju Pilato na lhamakꞌaninilh ni jantu tuꞌuꞌ xanajun ju Jesús.
Chux cꞌata ju gobernador Pilato ixꞌamasmanita ju lapanacni ni ixmaxtui lacapulachꞌin pumatam tachꞌin ju acs cꞌatan.
Ixmaxtui va tichi chavaich ju tasqꞌuinlich ju lapanacni.
Chai ju acsnich cꞌata ixꞌalin pumatam tachꞌin ju ixjuncan Barrabás.
Ju yuchi ixꞌalactꞌatꞌalhnucanta ju ixtꞌaꞌamakninin.
Ju yuꞌunch ixtamaknita ju lapanacni acsni tatꞌalasalh ju kꞌai ucxtin.
Pus ju ixtalhavat lapanacni talakꞌalh ju Pilato.
Tatsuculh tapaininin ni chunchach caꞌanavinicalh tachi akchux ixtacꞌatanich.
Pus ju Pilato ixꞌanaviniputun ixkꞌachatꞌan ju yuꞌunch chai yuchi chani alaclhijunich ju israelitanin:
―Ja lacꞌasqꞌuinatꞌit ni acmacaulh ju ani ya miꞌucxtinꞌan ji israelitanin.
Ju Pilato yuchi chunch alaclhijuni ni ixmachakxai ni va ixꞌaxcayantichꞌan ju ixtapumakꞌaxtakta ju Jesús ju xalackꞌajin palijni.
Chai ju xalackꞌajin palijni talacmalacaꞌinilh ixtalhavat lapanacni ni catasqꞌuinlh ni alai camacajuncalh ju Barrabás.
Pus ju acsnich ju Pilato akꞌalhtayanalh chai alacjunchokopa ju israelitanin:
―Para tijuch ju lacꞌasqꞌuinatꞌit ju acnavi ju unatꞌit miꞌucxtinꞌan.
Pus ju ixtalhavat lapanacni pꞌas tanaulh ni lacacurus camaquilhtacalh.
Para ju Pilato alacjuni:
―Tajuch.
Tis talakꞌalhin ju navita.
Para ju ixtalhavat lapanacni palai pꞌas ixtalacnajun:
―Amaqꞌuilhtꞌatꞌich ju lacacurus.
Pus ju acsnich ju Pilato anavinilh ju ixkꞌachatꞌan ju lapanacni.
Pus maxtulh lacapulachꞌin ju Barrabás.
Chai lhinaulh ixlakanekmaca ju Jesús.
Astan makꞌaxtaknilh ju taropajni ni camaquilhtacalh ju lacacurus.
Pus ju acsnich ju ixtaropajni ju Pilato talhiꞌalh ju Jesús ixpulacni junta lakachakꞌaxnucanta lacapuꞌucxtin.
Chai acsni tachaꞌalh alactꞌasanikꞌocalh chux ju ixtꞌataropajni.
Tamalakchꞌinilh ju Jesús smumu pumpuꞌ tachi ixtalakchꞌi ju xalackꞌajin.
Chai tanavinilh ju corona si alhtucunuꞌ chai tamalacpatanulh.
Chai kꞌantam kꞌantam ixtamacꞌami tachi ju macꞌamican tam xakꞌai.
Na ixtamamaxani acsni ixtajuni:
―Atsꞌucꞌukꞌalhitꞌi ji ixꞌucxtin ju israelitanin.
Chai lacasnivenkꞌe qꞌuiu tatsuculh lakpanekmanin.
Chai talakachujva ju Jesús.
Chai tamalacasunilh tachi ju vasalh va ixtalakꞌayaputun mas jantu.
Chai acsni tamamaxanikꞌo pus tamaxtunilh ju smumu pumpuꞌ chai tamalakchꞌinichokolh ju aktsꞌiya ixpumpuch.
Tamaxtulh ju anch.
Talhiꞌalh junta catamaquilhtayaꞌ ju lacacurus.
Pus ixtꞌajun tapasanaꞌ pumatam lapanac ju Simón ixjuncan.
Ju yuchi amachakaꞌ Cirene ixjunita.
Ixpai ju Alejandro chai Rufo.
Ju yuchi va ixmintacha lacacuxtu.
Pus ju taropajni tamakxkꞌokꞌa ju Simón ju iscurus ju Jesús.
Takꞌailhiꞌalh ju Jesús junta Gólgota ixjuncan.
Ju anch va lhitapacutui chunch ni tachi ju va aktsulh istasui ju anuꞌ talhpa.
Ixtamakꞌotꞌuputun ju vino ju ixlhiya ju achꞌitin ju mirra juncan ni va catalhimatontolanilh ju ixlacatuna.
Para ju Jesús jantu kꞌotlh.
Pus taxtucmucꞌalh ju lacacurus.
Chai ju taropajni talhilaslajlh ixpumpuꞌ ju Jesús tamalhch ju calhiꞌanaꞌ kꞌantam kꞌantam.
Chunch ju talalhvakpitsilh ju ixpumpuꞌ ju Jesús.
Acsni tavanan tamaquilhta lacacurus ju Jesús pus lakanajatsi hora vatsꞌisin ixjunita.
Chai taꞌulanilh ju chivinti ju laꞌisꞌaktsulh iscurus ju Jesús junta naulh tuchi talakꞌalhin ixmucꞌanicanta.
Pus ju anuꞌ chivinti chani naulh:
“Ixꞌucxtinꞌan ju israelitanin”.
Chai tatꞌamaquilhta pumatꞌui akꞌalhonin.
Ju pumatam laꞌixlhicana ju Jesús ju taquilhta.
Ju pumatam laꞌixlhimacx.
Pus ni chunch ju ulhtucalh ju Jesús va uctaxtulh tachi ju istsꞌokcanta junta najun:
“Ju yuchi mispacalh ni tachi ju vachuꞌ va alactuꞌunuꞌ ixjunita”.
Chai tachi chun ju ixtatapasai ju anch ixtamamaxani ju Jesús.
Ixtalhitsꞌiꞌin chai ixtajunich:
―Ju uxintꞌi naꞌun ni lai lakꞌalhi ju kꞌai pujitat chai ixlhilakatꞌutu avilhchan laich anavichꞌokꞌoyaꞌ.
Pus ni vasalh tachapunꞌat amakꞌalhtꞌaxtꞌuchꞌokꞌocꞌach miꞌakstu.
Atꞌakꞌalhtꞌaꞌutꞌich ju lacacurus.
―Chunch ju tajuni.
Chai vana va chun ixtamamaxani ju xalackꞌajin palijni chai ju na ixtalhatalanininta ju ixlhamapꞌaksinꞌan ju istꞌaꞌisraelitanin.
Ixtalajunich sia yuꞌunch:
―Ju yuchi lai ixmakꞌalhtaxtui ju akꞌantam.
Para ju va isꞌakstu jantu lai makꞌalhtaxtuchokocan.
Ju yuchi ni vasalh Cristo junita ju noncan camalakachatachilh ju Dios chai ni vasalh ixꞌucxtinꞌan ju israelitanin pus chach takꞌalhtaju ju lacacurus ju chavai.
Ju chunch aclaktsꞌinau quiꞌakstuꞌan chai acsnich ju aclhilacaꞌanauch vachuꞌ.
Chunch ixtanajun sia isꞌakstuꞌan.
Para va ixtalhitsꞌiꞌin.
Chai mas yuꞌunch ju ixꞌalactꞌajucalh lacacurus ixtajuni macxcai chivinti.
Acsni kꞌatunculh pus tsꞌislich ju ixlhilacaputsꞌun ju lacamunutpaꞌ tus lakatꞌutu hora atokꞌoxanaꞌ.
Chai acsni chaꞌalh ju lakatꞌutu hora pus ju Jesús tsꞌau tꞌasalh.
Naulh:
―Eloi,
Eloi,
lama sabactani.
Ju chunch va nomputun:
QuiDios.
Tajuch ni va quiꞌakstu xaqꞌuimacꞌaꞌun.
Chai takꞌasmatlh ju aliꞌin ju ixtayanalh anch.
Chai talaclajunilh:
―Akꞌasmatꞌit.
Tꞌasani Elías ju makꞌaniya ixlapanac Dios.
Pus atsꞌalalh pumatam.
Quikꞌavanilh ju tuꞌuꞌ tachi kꞌai pulhulh panimac laca tuꞌuꞌ tachi ju axvicnit.
Lhiꞌanilh laꞌixquilhni ju Jesús lacalhman snivenkꞌa qꞌuiu.
Va ixmakꞌotꞌuputunch.
Chai alacjuni ju aliꞌin lapanacni ju anch ixtayanalh:
―Capacxauch.
Calaktsꞌinauch ni va camilh ju Elías pꞌuxnuꞌ ju lacacurus.
Pus ju acsnich tsꞌau tꞌasachokopa ju Jesús.
Chai lana nilh.
Ju acsnich lana lhtꞌit kꞌexlh laꞌixlacaitat ju kꞌai pumpuꞌ ju ixyocanta lacpujitat ni pulactꞌui ixpunavicanta.
Tsuculh kꞌexniꞌ ju talaclhman tus lacatꞌun.
Pus ju xacapitán taropajni ju ixya laꞌixꞌucxlacapuꞌ ju Jesús laktsꞌilh acsni tꞌasalh ju yuchi chai nilhch.
Chai ju acsnich ju anuꞌ capitán naulh:
―Ju ani lapanac slivasalh istsꞌalh Dios ixjunita.
Pus vachuꞌ ixtayanalh ju anch ju chakolun.
Va ixtalaktsꞌinch ju Jesús ixlhimakat.
Vachuꞌ ixtamakyanalh ju Malia amachakaꞌ Magdala chai ju Salomé chaich ju Malia ixnatiꞌan ju José chai ju putantꞌicstꞌi Jacobo.
Ju anuch chakolun aktsꞌiya ixtachꞌakꞌokꞌata ju Jesús.
Chai ixtalhichꞌalhcatnani acsni ixvilhcha ju xaꞌestado Galilea.
Vachuꞌ ixtamakyanalh ju aliꞌin na ilhuꞌan chakolun ju ixtatꞌaminta kꞌaixtam ju Jesús ju lakꞌachakꞌan Jerusalén.
Ju acsnich va xavísperas cꞌatan ixjunita.
Chai acsni tokꞌoxalh pus ju lapanacni talaklakasilackꞌoxilh ju ixvaitiꞌan ju cataꞌuyaꞌ ni catuncunchokoyaꞌ ni avilhchan paꞌastacni cajunaꞌ ju acsni.
Chai acsni tatsꞌisi pus ju José amachakaꞌ Arimatea caplich ju ixtalhanti chai lakꞌalh ju Pilato chai sqꞌuinlh ju ixlacatuna ju lijunto Jesús.
Pus ju José makyuꞌunch ixjunita ju xalackꞌajin sia yuꞌunch ju israelitanin.
Chai chux ju lapanacni ixtalhilaksi ju yuchi.
Vachuꞌ ixpacxan ju anuꞌ avilhchan acsni calhinonkꞌoyaꞌ ju Dios ju ani lacatꞌun.
Pus ju Pilato va lhamakꞌaninilh ni laich vatsꞌalhti canilh ju Jesús.
Chai tꞌasanilh ju xacapitán chai sacmilh ni vasalh nita ju Jesús.
Pus ju xacapitán ni naulh ni vasalh nita ju Jesús pus ju acsnich ju Pilato yau junilh ju José ni laich calhiꞌalh ixlacatuna ju lijunto.
Pus ju José tamaulh lakatam lhman pumpuꞌ ju na kꞌox ixjunita.
Chai acsni pꞌuxcalh ju ixlacatuna ju Jesús pus pupachꞌicalh lacalhman pumpuꞌ.
Quimacnulh junta ixpulhucucucanta ju lactalhpa.
Lhimalacchꞌaulh lacalakatam kꞌai lhkꞌajana chiux junta tamacnu.
Pus ju Malia amachakaꞌ Magdala chai ju Malia ixnatich ju José talaktsꞌilh junta macnucalh ju lijunto Jesús.
Acsni tapasalh ju avilhchan paꞌastacni pus ju Malia amachakaꞌ Magdala chai ju Salomé chai ju Malia ixnati ju Jacobo tatamaulh ju tuꞌuꞌ achꞌitin ju na cꞌus acamin.
Va ixtalacamucꞌaputun ju ixlacatuna ju lijunto Jesús ni chunch ixtalhilanita.
Pus vatsꞌisin ju lhitumincu acsni ixtꞌonachilh xajchiniꞌ ju avilhchan ju yuꞌunch tachaꞌalh junta ixmacnucanta ju lijunto Jesús.
Ixtalaclajuni ixlhiꞌakstuꞌan acsni ixtaminta ju lacati:
―Tis chavaich ju aquintamakꞌosunin ju kꞌai chiux ju quicyocanta junta acnui ju lijunto.
Para acsni talacaꞌalh talaktsꞌilh ju chiux ni makꞌosucanta.
Chai ju anuꞌ chiux na kꞌai ixjunita.
Chai acsni tatanu junta ixmacnucanta ju ixlacatuna ju Jesús pus talaktsꞌilh pumatam tsꞌalh.
Ju yuchi ixvi laꞌixlhicanaꞌan junta ixtayanalh ju chakolun.
Chai ixmakꞌanchꞌita lhman pumpuꞌ ju na xnapapa ixjunita.
Pus ju chakolun na tatalhonilh.
Para ju yuchi alacjuni:
―Jantu atꞌalhanantꞌit.
Ju uxijnan pꞌuxcꞌoyatꞌit ju Jesús amachakaꞌ Nazaret ju maquilhtacalh lacacurus.
Pus taꞌacxtuchokolh.
Jantu ani vi.
Alaktsꞌintꞌit junta ixmamacanta ju ixlacatuna.
Pus aꞌinchꞌokꞌochitꞌit.
Aꞌunaꞌitꞌit ju Pitaluꞌ chai ju aliꞌin ixꞌalacmamakaꞌui ju Jesús ni capꞌulhꞌanach ju Jesús ju laxaꞌestado Galilea.
Astan apꞌinaꞌitꞌit ju uxijnan chai anchach ju alaktsꞌintꞌachitꞌit tachi ju xatajunan acsni tucaꞌ ixmaknican.